Башҡорт теле көнөнә арналған дәрес (1–4 – се кластар өсөн)
Таймаҫова Айһылыу Насип ҡыҙы
Тема: «Башҡорт теле — милләт ҡеүәте» 
Маҡсат: башҡорт теленә ихтирам һәм һөйөү тәрбиәләү, башҡорт халҡының мәҙәниәте һәм традициялары тураһында белемде тәрәнәйтеү.
Бурыстар: уҡыусыларҙы Башҡорт теле көнө тарихы менән таныштырыу; туған телде өйрәнеүгә ҡыҙыҡһыныу арттырыу; башҡа телдәргә һәм уларҙың мәҙәниәтенә ихтирам булдырыу; һүҙлек байлығын  үҫтереү.
Йыһазландырыу: башҡорт телендә йырҙар аудиояҙмалары; презентация; дәрескә кәрәкле атрибуттар 
Таҡтаны дәрескә әҙерләү: милли кейемдәр,  Башҡортостан тәбиғәте һүрәттәре, алфавит.
Башҡортостан тәбиғәте тураһында видеофрагмент ҡуйырға мөмкин (2–3 мин).
Дауамы: 40–45 минут. 
Дәрес барышы.
1. Ойоштороу мәле  (3–5 мин) (Слайд 1)
 -Һаумыһығыҙ, балалар! Хәйерле көн! 
- Кәйефтәрегеҙ нисек? 
- Балалар, бер матур йыр тыңлап алайыҡ. (Ҡушымта 1)
- Ниндәй телдә башҡарылды йыр, нимә тураһында йырлайҙар?
- Бөгөн дәрестә нимә тураһында һөйләшәбеҙ?
- Башҡорт теле көнө тураһында.
2. Теманы асыҡлау, маҡсатты билдәләү. (5–7 мин) 
	Уҡытыусы 14 декабрь -  Башҡорт теле көнөнөң тарихы, халыҡҡа әһәмиәте  тураһында һөйләй. (Слайд 2)
	Башҡорт теле көнө — башҡорт телен һаҡлау, яҡлау һәм үҫтереү маҡсатында үткәрелгән көн. Башҡортостан Республикаһы Башлығы Р. Ф.Хәбировтың указына ярашлы  2019 йылдың 14 декабре башҡорт теле көнө тип билдәләнгән. (Слайд 3)
	Башҡорт теле көнөн 14 декабрҙә билдәләү осраҡлы түгел. Тап ошо көндә күренекле башҡорт шағиры, мәғрифәтсе Мифтахетдин Аҡмулла тыуған. (Ҡушымта 2) Был көн, 2015 йылдан башлап, Бөтә донъя башҡорттары ҡоролтайы Башҡарма комитеты ярҙамында Башҡортостан Республикаһы халыҡтары Ассамблеяһы һәм Башҡортостан Республикаһының Мәғариф министрлығы башланғысы менән билдәләнә, рәсми рәүештә 2019 йылдан үткәрелә. Үҙ туған телен белеү, ете быуынын өйрәнеү, йолаларын аңлау балалар өсөн бик мөһим. Беренсенән, был уларҙың рухи донъяһын байыта, икенсенән, туған телде өйрәнеүгә мотивация булдыра.
Уҡыусылар менән әңгәмәләшеү.
3. Дәрес мәсьәләләрен сисеү.  (20–25 мин) 
· Викторина «Ә һин беләһеңме?» 
Башҡорт телендә  нисек иҫәнләшәбеҙ, һаулыҡ һорашабыҙ? («Һаумыһығыҙ») (Слайд 4)
Башҡортостандың баш ҡалаһын атағыҙ. («Өфө») (Слайд 5)
Башҡорт халҡының милли аштарын һанап китегеҙ. («Бишбармаҡ», «бәлеш», «ҡаҙы») (Слайд 6)
Кем ул Салауат Юлаев? (“Милли герой”) (Слайд 7)
Башҡорт халҡының музыкаль инструменттарын атағыҙ (“Ҡубыҙ”, “Ҡурай”) (Слайд 8)
-    Музыкаль пауза. Ҡурай, ҡубыҙ  моңдарын тыңлау. Әңгәмәләшеү 
- “Наза” уйыны
-   Уйын  «Тәржемә ит» (Слайд 9)
Уҡытыусы рус телендә яҙылған һүҙҙәр менән карточкалар күрһәтә, уҡыусылар тәржемәһен әйтә. (мәҫәлән: «дом» — «өй», «солнце» — «кояш», «друг» — «дуҫ», «школа» — «мәктәп»). 
      - Ижади эш (7 мин) Башҡорт орнаменттары менән таныштырыу (Слайд 10)
1-се вариант. Башҡорт орнаменттарын (шаблон) төҫлө ҡәләмдәр менән буяу (Ҡушымта 3)
2-се вариант. Дәреслеккә “мөйөшсөк” (закладка - уголок) эшләү (оригами).  “Мөйөшсөк”тә башҡорт орнаменты төшөрөү. (Слайд 11) (Ҡушымта 4)
Уҡыусылар үҙҙәренең эштәрен күрһәтәләр, башҡорт телендә орнамент менән бәйле 1-2 һүҙ ҡулланып аңлаталар. 
4. Нығытыу (5–7 мин) Дәрестә ҡулланылған һүҙҙәрҙе ҡабатлау. Фекер алышыу: ни өсөн туған телде белергә кәрәк? 
5. Рефлексив-баһалау этабы (3–5 мин)
 Йомғаҡлау:  Дәрестә нимә тураһында һөйләштек? 
Ниндәй эштәр нығыраҡ оҡшаны?
[bookmark: _GoBack] Ни өсөн туған телебеҙҙе  һаҡларға кәрәк?
 Уҡыусылар үҙҙәренең һәм иптәштәренең эшен баһалай. 
 - Һау булығыҙ, балалар! Рәхмәт! 


Ҡушымта 1
Мин үҙемде яратам
Әлфиә Зиннурова  музыкаһы, Инга Илембәтова  һүҙҙәре
Яратам мин илемде,
Матур башҡорт телемде,
Уйнап-көлеп үткәрәм
Һәр бер яңы көнөмдө.
                   Ҡушымта:
         Там, там, там, трам-там-там,
         Мин үҙемде яратам.
         Там, там, там, трам-там-там,
         Мин һеҙҙе лә яратам.
Яратам атайымды,
Яратам әсәйемде.
Етәкләйем уларҙы
Биреп йылы усымды.
         (Ҡушымта)



Ҡушымта 2
	Аҡмулла (ысын исеме — Камалетдинов Мифтахетдин Камалетдин улы;  14 декабрь 1831 йыл — 8 октябрь 1895 йыл) — күренекле башҡорт шағиры, мәғрифәтсе. Башҡорт шиғриәтенә тос өлөш индергән, милләттең XIX быуаттағы иң атаҡлы һүҙ оҫтаһы тип һанала.
	Аҡмулла башҡорт теле үҫешендә ҙур роль уйнай, уның ижады ҡаҙаҡ һәм татар әҙәбиәттәре үҫешенә әһәмиәтле йоғонто яһай, уның исеме төркмәндәр, ҡарағалпаҡтар һәм башҡа төрки халыҡтарҙа киң билдәле була.

Ҡушымта 3

[image: Башкирская юрта — раскраска для детей. Распечатать бесплатно.]

